Document ID: 32006R0701

NÕUKOGU MÄÄRUS (EÜ) nr 701/2006,
25. aprill 2006,
millega sätestatakse määruse (EÜ) nr 2494/95 üksikasjalikud rakenduseeskirjad seoses tarbijahindade harmoneeritud indeksi jaoks hindade kogumise perioodiga
(EMPs kohaldatav tekst)
EUROOPA LIIDU NÕUKOGU,
võttes arvesse Euroopa Ühenduse asutamislepingut,
võttes arvesse nõukogu 23. oktoobri 1995. aasta määrust (EÜ) nr 2494/95 tarbijahindade harmoneeritud indeksite kohta, (1) eriti selle artikli 4 kolmandat lõiku ja artikli 5 lõiget 3,
võttes arvesse Euroopa Keskpanga arvamust, (2) nagu on nõutud määruse (EÜ) nr 2494/95 artikli 5 lõikes 3,
ning arvestades järgmist:
(1)
Tarbijahindade harmoneeritud indeksid (THHId) on inflatsiooni ühtlustatud näitajad, mida nõuavad komisjon ja Euroopa Keskpank asutamislepingu artiklis 121 sätestatud ülesannete täitmiseks. THHId on kavandatud hõlbustama tarbijahindade inflatsiooni rahvusvahelist võrdlemist. Need on tähtsad näitajad rahapoliitika juhtimisel.
(2)
Määruse (EÜ) nr 2494/95 artikli 5 lõike 1 punkti b kohaselt peab iga liikmesriik selle määruse rakendamise käigus tootma tarbijahindade harmoneeritud indeksi (THHI) alates 1997. aasta jaanuari indeksist.
(3)
Määruse (EÜ) nr 2494/95 artiklis 3 nõutakse, et THHI peaks põhinema liikmesriigi majandusterritooriumil tarbijate vajaduste otseseks rahuldamiseks müüdavate kaupade ja teenuste hindadel.
(4)
Komisjoni 9. septembri 1996. aasta määruses (EÜ) nr 1749/96 (tarbijahindade harmoneeritud indekseid käsitleva nõukogu määruse (EÜ) nr 2494/95 esialgsete rakendusmeetmete kohta) (3) on määratletud THHIga hõlmatavad kaubad ja teenused, mis kuuluvad leibkondade rahaliste lõpptarbimiskulutuste hulka, mis on muu hulgas tehtud liikmesriigi majandusterritooriumil ühel või mõlemal võrreldaval perioodil.
(5)
Määruse (EÜ) nr 1749/96 artikliga 8 on ette nähtud, et THHI koostatakse sihtvalimitest, mis sisaldavad igas elementaaragregaadis piisaval määral hindu, et võtta arvesse agregaadi siseseid hinnamuutusi.
(6)
Erinevused hindade kogumise perioodides võivad põhjustada märkimisväärseid hinnamuutuse erinevusi võrreldavate ajavahemike vahel.
(7)
Ühtlustatud lähenemine THHI hindade kogumise perioodile on vajalik selleks, et THHId vastaksid võrreldavuse, usaldusväärsuse ja asjakohasuse nõuetele, mis on sätestatud määruse (EÜ) nr 2494/95 artikli 4 kolmandas lõigus ja artikli 5 lõikes 3.
(8)
Rahaliidu tarbijahinnaindeksi (RLTHI) ja Euroopa Liidu tarbijahinnaindeksi (ELTHI) koostamine nõuab THHIde hindade kogumise perioodi ühtlustamist. See ei peaks siiski välistama esialgsete THHIde või THHIde keskmiste hinnamuutuste hetkehinnangute esitamist, mis põhinevad sellel kalendrikuul kogutud osalistel hindadel, mille kohta indeks esitatakse.
(9)
Komisjoni 28. septembri 2001. aasta määruses (EÜ) nr 1921/2001 (millega kehtestatakse nõukogu määruse (EÜ) nr 2494/95 üksikasjalikud rakenduseeskirjad tarbijahindade harmoneeritud indeksi läbivaatamise miinimumstandardite kohta ja muudetakse määrust (EÜ) nr 2602/2000) (4) on sätestatud, et ühtlustatud eeskirjade süsteemi muutused ei tohiks nõuda läbivaatamisi, kuid vajadusel tuleks hinnata nende mõju THHI aastamuutusele.
(10)
Statistikaprogrammi komiteega on konsulteeritud vastavalt nõukogu 19. juuni 1989. aasta otsuse 89/382/EMÜ, Euratom (millega luuakse Euroopa ühenduste statistikaprogrammi komitee) artiklile 3, (5)
ON VASTU VÕTNUD KÄESOLEVA MÄÄRUSE:
Artikkel 1
Eesmärk
Käesoleva määruse eesmärk on kehtestada hinnakogumise perioodide miinimumstandardid, et täiustada THHIde võrreldavust, usaldusväärsust ja asjakohasust.
Artikkel 2
Esinduslikkus
THHI on valimistatistika, mis näitab keskmist hinnamuutust käesoleva kalendrikuu indeksi ja võrreldava perioodi vahel.
Artikkel 3
Hindade kogumise miinimumstandardid
1. Hindu kogutakse vähemalt ühe töönädala pikkuse perioodi jooksul võimalikult selle kalendrikuu keskel, mille kohta indeks arvutatakse.
2. Kui mõnede toodete puhul toimuvad tavapäraselt ühe ja sama kuu jooksul suured ja ebakorrapärased hinnamuutused, kogutakse hindu pikema ajavahemiku jooksul kui üks töönädal.
See kord kehtib eelkõige järgmiste toodete puhul:
a)
energiatooted ning
b)
värske puu- ja köögivili.
Artikkel 4
Rakendamine
Käesoleva määruse sätted rakendatakse hiljemalt detsembris 2007 ja need jõustuvad alates 2008. aasta jaanuari indeksist.
Artikkel 5
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Luxembourg, 25. aprill 2006

Labels: 12
2